རིགས་བདག་རྩ་བའི་སྒྲུབ་ལ་བརྟེན་ནས༔ ཚེ་འདས་རྗེས་སུ་འཛིན་པའི་ཆོ་ག་བདེ་ཆེན་ཤིང་རྟ་བཞུགས༔ སྣང་བ་མཐའ་ཡས་སྐུ་ལ་ཕྱག་འཚལ་ལོ༔ བདག་མདུན་བུམ་པའི་བཟླས་པ་ཚུལ་བཞིན་གྲུབ༔ ཚེ་འདས་གཟུགས་སམ་མིང་བྱང་འདུ་བར་བསགས༔ བཟོད་མེད་སྟོང་ཉིད་སྙིང་རྗེས་ཀུན་ནས་བསླངས༔
ལས་ངན་སྲིད་པའི་མཚོ་ལས་འདོན་པའི་ཐབས༔ མདུན་དུ་ནྲྀ༔ལས་ཚེ་འདས་སྐྱེ་མཆེད་ཚང༔ཞི་དུལ་བྱམས་ལྡན་ཐེག་ཆེན་ཆོས་ལ་མོས༔ ཐལ་སྦྱར་པུས་བཙུགས་རྒྱན་ལྡན་སྣང་མཐའ་ལྷར༔ རྩེ་གཅིག་གུས་པའི་ཡིད་ཀྱིས་སྐྱབས་སུ་འགྲོ༔
འགུགས་པ་ནི༔ ཧྲཱི༔ སྣང་བ་མཐའ་ཡས་ཐུགས་རྗེ་ཚད་མེད་མཐུས༔ བར་དོར་འཁྱམས་པའི་མགོན་མེད་འགྲོ་བ་ཡི༔ རྣམ་ཤེས་འཇིག་རྟེན་བདུན་པོ་གར་གནས་ཀྱང་༔ དམིགས་རྟེན་མཚན་བྱང་འདི་ལ་དབྱེར་མེད་ཁུག༔ ནྲྀ་བཛྲ་ཨངྐུ་ཤ་ཛ༔ སྐྱབས་དཀོན་མཆོག་གསུམ་གྱི་བདེན་སྟོབས་སྦྱར༔ དེ་ནས་བགེགས་སྦྱང་བ་ནི༔ གཏོར་
མ་བྱིན་གྱིས་བརླབས་ནས་ཞི་སྦྱངས་དང་དྲག་སྦྱངས་མཐར༔ ཚེ་འདས་འདི་ལ་གསོན་གྱི་གནས་སྐབས་སུ༔ སྲོག་གཅོད་དབུགས་ལེན་མདངས་འཕྲོག་ཤ་ཟ་ཞིང༔ གཤིན་གྱི་གནས་སྐབས་བསླུ་བྲིད་སྐྱེ་གནས་སོགས༔ ལོག་འདྲེན་བར་ཆད་ བྱེད་རྣམས་ཕྱིར་དེངས་ཤིག༔ གལ་ཏེ་འཚེ་ན་སྣང་མཐའ་རབ་ཁྲོས་ནས༔ རྟ་མཆོག་རོལ་བས་རྡུལ་ཕྲན་བརླག་ཏ་རེ༔ དྲག་སྔགས་བརྗོད་ཅིང་མཚམས་གཅོད་བསྒོམ༔ དེ་ནས་སྡིག་པ་སྦྱང་བ་ནི༔ ཚེ་འདས་ཀྱིས་འཁོར་བ་ཐོག་མ་མེད་པ་ནས་བསགས་པའི་སྡིག་པ་དང་སྒྲིབ་པ་སྙིང་ཀར་ཡི་གེ་པཾ་ནག་པོའི་རྣམ་པར་གསལ༔ གསང་གནས་སུ་ཡཾ་དང་ལྟེ་བའི་རཾ་ལས་མེ་རླུང་གི་སྦྱོར་བས་པཾ་ཡིག་དེད༔ སྣ་སྒོར་ཐོན་ཏེ་སྡིག་པ་རྭ་ཅན་གྱི་རྣམ་པ་མདུན་གྱི་ཏིལ་ལ་ཐིམ་ པར་བསམ༔ དེ་ཡེ་ཤེས་ཀྱི་མེ་དང་ཆོས་ཉིད་ཀྱི་ཆུར་དོར་བས་སྒྲིབ་པ་ཐམས་ཅད་བྱང་ཞིང་དག་པར་བསམ༔ ཨོཾ་སརྦ་པཱ་པཾ་ད་ཧ་ན་བཛྲ་ཡེ་སྭཱ་ཧཱ༔ ལན་བདུན་
གྱིས་ཏིལ་རྣམས་མེ་ཆུར་སྦྱངས༔ དེ་ནས་ཁྲུས་ཀྱི་སྦྱངས་བ་ནི༔ མཚན་ལྡན་རིན་ཆེན་མཛེས་པའི་བུམ་པ་ནས༔ གསུང་གི་རྡོ་རྗེའི་གསང་གསུམ་ཡེ་ཤེས་རྒྱུན༔དག་བྱེད་བདུད་རྩིའི་རང་བཞིན་ཁྲུས་ཆབ་འདིས༔ མ་དག་སྒོ་གསུམ་སྒྲིབ་པ་སྦྱང་དུ་གསོལ༔ བསྙེན་པ་དང་ཡིག་བརྒྱ་བཟླས༔ ཕ་རོལ་ཕྱིན་པ་དྲུག་གི་རང་བཞིན་གྱི༔ཟག་མེད་ཡེ་ཤེས་དྲུག་གི་ཆུ་རྒྱུན་གྱིས༔ ཚེ་འདས་ཉོན་མོངས་དྲུག་གི་སྒྲིབ་པ་བཀྲུ༔ འགྲོ་དྲུག་སྐྱེ་བའི་བག་ཆགས་སྦྱངས་དུ་གསོལ༔ བསྙེན་པ་དང་ཡིག་བརྒྱ་
བཟླས༔ དེ་ནས་སྒྲིབ་པའི་དུག་བསལ་ནི༔ གཟུང་འཛིན་སེམས་འདི་འབྱུང་བ་བཞི་ལ་བརྟེན༔ བདེན་ཞེན་མ་དག་འཁྲུལ་བའི་དུག་བཅོམ་ནས༔ རང་བཞིན་མེད་པ་ཡེ་ཤེས་ཡུམ་བཞིའི་ཀློང༔ དག་པ་གཉིས་ལྡན་མཉམ་ཉིད་རོ་གཅིག་གྱུར༔
བསྙེན་པ་དང་ཡིག་བརྒྱ་བཟླ༔ དཀོན་མཆོག་དྲི་མེད་མཆོག་གི་ཡོན་ཏན་མངའ༔ གང་ལ་ནམ་ཡང་ཉེས་པས་མ་གོས་བཞིན༔ སེམས་ཅན་ཁམས་ན་གློ་བུར་སྒྲིབ་པའི་ཚོགས༔ མཆོག་གསུམ་ཐུགས་རྗེས་དབྱིངས་སུ་དག་གྱུར་ཅིགཿ བསྙེན་པ་དང་ཡིག་བརྒྱ་བཟླཿ དེ་ནས་རིགས་དྲུག་གནས་སྦྱངས་ནིཿ སྣང་བ་མཐའ་ཡས་ཐུགས་རྗེའི་འོད་ཟེར་འཕྲོས༔ འགྲོ་དྲུག་རང་སྣང་སྡུག་བསྔལ་རྒྱུ་འབྲས་ཀྱི༔ བདེན་ཞེན་ཀུན་བཅོམ་བདེན་མེད་སྒྱུ་མར་སྦྱངས༔ དག་པའི་ཞིང་དུ་ལུང་བསྟན་དབུགས་དབྱུང་བསམ༔ དེ་ནས་བར་དོ་ངོ་སྤྲད་ནི༔ སྣང་བ་ཐམས་ཅད་བདེན་མེད་སྒྱུ་མའི་གཤིས༔ སྔོན་གྱི་སྣང་བ་རྨི་ལམ་ཅི་བཞིན་དོར༔ ད་ལྟ་བར་དོར་འཁྲུལ་སྣང་དབང་མེད་སྤྱོད༔ དེ་ཡང་སྒྱུ་མའི་དཔེ་ལྟར་ཡང་དག་སྒོམས༔ དེ་ནས་ཚེ་འདས་ལྷར་གསལ་ཞིང་འདོད་ཡོན་བསྔོ་བ་གཞན་ནས་བྱུང་བ་ལྟར་བྱ༔ དེ་ནས་ལམ་བསྟན་ནི༔ འདི་ནས་ནུབ་ཀྱི་ཕྱོགས་རོལ་བདེ་བ་ཅན༔ མགོན་པོ་འོད་དཔག་མེད་པ་སྲས་བཅས་ཀྱིས༔ སེམས་ཅན་ཀུན་ལ་བུ་གཅིག་ལྟར་བརྩེ་ཞིང་༔ ཐུགས་རྗེས་ཉེ་རིང་མེད་པར་རྟག་ཏུ་གཟིགས༔ ཁྱོད་ཀྱི་དད་དང་སྙིང་རྗེས་མཚམས་སྦྱར་ནས༔ དག་པའི་ཞིང་དུ་འགྲོ་བའི་འདུན་པ་གྱིས༔ རྟེན་འབྲེལ་ཡེ་ཤེས་རྫས་མཆོག་མར་མེ་སྦྱིན༔ རང་སྣང་འོད་ཟེར་ཡེ་ཤེས་ལམ་བརྒྱུད་དེ༔ རང་བཞིན་འདུ་འབྲལ་མེད་པའི་སྣང་མཐའ་དང༔ ཡེ་ནས་རོ་གཅིག་རྟོགས་པར་བྱིན་གྱིས་རློབས༔ དེ་ནས་གནས་སྤར་བ་ནི༔ སྣང་མཐའི་ཐུགས་ཀའི་འོད་ཟེར་ལྕགས་ཀྱུ་ལྟར༔ འཕྲོས་ཏེ་ཚེ་འདས་ལུས་སེམས་རེག་མ་ཐག༔ སྒྲིབ་པ་ཀུན་སྦྱངས་བདེ་སྟོང་ཡི་གེ་ཧྲཱི༔ རྣམ་པར་གྱུར་ནས་ཐུགས་ཀར་ཐིམ་པར་གྱུར༔ ཧྲཱི༔ ལྔ་དང༔ ཕཊ༔ གསུམ་བརྗོད༔ སྐུ་གསུམ་ཡེ་ཤེས་ལྔ་དང་འདུ་འབྲལ་མེད་པའི་དོན་ལ་མཉམ་པར་བཞག་
གོ༔ མིང་བྱང་མེར་སྦར་ཏེ༔ སོར་རྟོགས་ཡེ་ཤེས་རང་བཞིན་སྣང་མཐའ་ཡས༔ ཐུགས་རྗེའི་འོད་ཟེར་མེ་ཡིས་ཚེ་འདས་ཀྱི༔ གཟུང་འཛིན་འཁྲུལ་བའི་བག་ཆགས་ཀུན་བསྲེགས་ནས༔ སྐུ་གསུམ་ཡེ་ཤེས་ལྔ་ལྡན་མངོན་གྱུར་ཤོག༔ ངན་སོང་སྦྱོང་སྔགས་དང་གཟུངས་སྔགས་ཅི་རིགས་བཟླ་བཞིན་བྱེ་མ་གཏོར༔རོ་དང་རུས་པ་མཚན་བྱང་ལ༔སྦྱང་བ་ཤིན་
ཏུ་དོན་དང་ལྡན༔ གསང་སྔགས་ཐབས་ལ་མཁས་པ་ཡི༔སྤྱོད་པ་རྨད་བྱུང་བསམ་མི་ཁྱབ༔ རབ་ན་སློབ་དཔོན་ལྟ་དགོངས་ལྡན༔ འབྲིང་གིས་བསྐྱེད་བཟླས་གནད་དང་ལྡན༔ ཐ་མའང་གཞན་ཕན་སྙིང་རྗེའི་བློས༔ བར་དོར་གནས་པ་ཆུ་ནང་གི༔ ཀོ་བ་ཅི་བཞིན་བསྒྱུར་སླ་སྟེ༔ དེ་ཕྱིར་མཁས་པས་དང་དུ་ལོངས༔ ཨེ་མ༔ སྨོན་
ལམ་མཐུ་གྲུབ་པདྨ་སམྦྷ་ཝས༔ བསྟན་གཉིས་ཉི་ཟླ་མཁའ་ལ་ཤར་བ་བཞིན༔ ས་སྟེང་སྐྱེ་དགུའི་ཡིད་ཀྱི་མུན་
པ་སེལ༔ འབྲེལ་ཚད་དོན་ལྡན་ཁོ་བོའི་ཁྱད་ཆོས་ཡིན༔ མ་འོངས་སྤྲུལ་པས་གཞན་དོན་དཔག་མེད་འགྲུབ༔ རིགས་གསུམ་མགོན་པོའི་མཁྱེན་བརྩེ་ནུས་པ་བཞིན༔ འཁོར་བ་དོང་ནས་སྤྲུགས་པའི་དཔལ་ཐོབ་ཤོག༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ གུ་ཧྱ༔ བརྡ་ཐིམ༔ ཞེས་པའང་ཆོས་བདག་ལུང་ཟིན་
མཆོག་གྱུར་རང་གི་ཁྱབ་བདག་དྲིན་ཆེན་བླ་མ་མདོ་སྔགས་མཁས་པའི་དབང་ཕྱུག་ངག་དབང་བསྟན་འཛིན་བཟང་པོས་བསྐུར་ངོར༧ཨོ་རྒྱན་ཕྲིན་ལས་གླིང་པས་གཏན་ལ་ཕབ་པའི་ཡི་གེ་པ་ནི་དགེ་སློང་ཨོ་རྒྱན་རྒྱ་མཚོས་
བགྱིས་པས་འབྲེལ་ཚད་ཐར་ལམ་འདྲེན་པའི་རྒྱུར་གྱུར་ཅིག སརྦ་མངྒ་ལཾ།